
ТхьэкIушынэ Аслъэнджэрий и псалъэ
Адыгей. Урысей Федерацэм ЗыхъумэжыныгъэмкIэ и министерствэм и Дзэ комиссариатыр илъэс 95-рэ щрикъу махуэм республикэм и Iэтащхьэ ТхьэкIушынэ Аслъэнджэрий IущIащ Адыгейм и дзэ комиссар Аверин Александр.
Республикэм и Iэтащхьэм гулъытэ хуищIу къыхигъэщащ дзэ къулыкъур ирахьэкIыну Адыгейм щIалэгъуалэ 500-м щIигъу армэм зэрыдигъэкIар. IэнатIэм и унафэщIым фIыщIэ хуищIащ УФ-м ЗыхъумэжыныгъэмкIэ и министерствэм къахуигъэува къалэнхэм хиубыдэу зэфIаха лэжьыгъэм папщIэ. «ИпэжыпIэкIэ Урысейм IэщэкIэ ЗэщIэузэда и Къарухэм къулыкъур щрахьэкIынущ Адыгейм и щIалэгъуалэм ящыщ куэдым. Абы къегъэлъагъуэ дзэм къалэныр ехъулIэныгъэ яIэу щезыхьэкIыфыну щIалэ къарууфIэхэр, узыншэхэр Адыгейм дызэриIэр», — жиIащ ТхьэкIушынэм.
Комиссариатым и унафэщIым республикэм и гъэзэщIакIуэ властхэм я органхэр зэIухауэ къазэрыдэлажьэм папщIэ Адыгейм и Iэтащхьэм фIыщIэ хуищIащ. Аверин Александр Дзэ комиссариатыр къызэрызэрагъэпэщрэ мэлыжьыхьым и 8-м илъэс 95-рэ зэрырикъур къыхигъэщри, абы теухуа фэеплъ медалыр ТхьэкIушынэ Аслъэнджэрий иритащ.
ФондыщIэ къызэIуах
Къэрэшей-Шэрджэс. Мылъку къызыхалъхьэ проектхэр пхагъэкIын мурадкIэ, республикэм лэжьэн щыщIидзащ щIыналъэ Инвестицэ центрым.
Центрыр къыщIызэрагъэпэщам и щхьэусыгъуэхэм ящыщщ инвестицэ лэжьыгъэр егъэфIэкIуэныр, Къэрэшей-Шэрджэсым и щIыналъэм мылъку нэхъыбэ къешэлIэныр. Экономикэ зыужьыныгъэмкIэ министр Лъэбышэ Елдар зэрыжиIамкIэ, КъШР-м и Инвестицэ фондым и Iуэхугъуэхэр зэтриублэным республикэ бюджетым дызэрыт илъэ-сым сом мелуани 10 хухихащ. 2013 гъэм фондым и мылъкумкIэ пхагъэкIыну проектхэм ящыщщ зы илъэсым сом мелуани 193-рэ и уасэ гипс тонни 150-рэ къыщIэзыгъэкIыфыну завод ухуэныр.
УЭРДОКЪУЭ Женя.
